Социальнэ таксир афэмакI — Адыгэ макъ\nСоциальнэ таксир афэмакI\nРедактор 04.12.2017 04.12.2017 КЪЭБАРЫКlЭХЭР\nМыекъуапэ сэкъатныгъэ зиIэ цIыфхэм апае щызекIохэрэ транспортхэм социальнэ таксир ащыщ. Ащ иIофшIэн 2015-рэ илъэсым ичъэпыогъу мазэ ригъэжьагъ ыкIи цIыфхэм ясоциальнэ фэIо-фашIэхэр зыгъэцэкIэрэ Гупчэу Мыекъуапэ дэтым епхыгъ.\nДиспетчерскэ къулыкъури мы чIыпIэм щыI, укъызэреджэщт телефоным иномерыр 56-15-14-рэ. Автобус цIыкIоу «Газель» зыфиIорэр сэкъатныгъэ зиIэхэу курэжъыекIэ зекIохэрэм апае дэщэяпIэ иIэу зэтегъэпсыхьагъ.\nСоциальнэ таксир шъолъырыбэмэ яIэу щытэп. Ащ фэдэ купым хахьэхэрэмкIэ Iэрыфэгъу дэд, ау зы машинэ нахь зэрэмыхъурэм зэгурымыIоныгъабэ къыхэкIы. Сэкъатныгъэ зиIэхэу тиреспубликэ щыпсэурэ цIыфхэр щыIэныгъэм икуупIэ хэтхэу чанэу Iофтхьэбзэ зэфэшъхьафхэм ахэлажьэх. Арышъ, къакIухьан фаеу хъурэр бэ, зэкIэми агъэфедэ ашIоигъу, ау а зы транспортыр афэмакI.\nАнахьэу ахэр зыдакIохэрэ чIыпIэхэм защыдгъэгъозагъ. Сымаджэхэу диализ Iэзэным кIохэрэм автобусыр агъэфедэ. Сэкъатныгъэ зиIэхэр культурэм и Унэу «Гигантым», кинотеатрэхэм, бассейнэм макIох. Студентхэри еджапIэм рэкIох.\nАдыгэ Республикэм IофшIэнымкIэ ыкIи социальнэ хэхъоныгъэмкIэ и Министерствэ иотдел иIофышIэу ЦIыпIынэ Жаннетэ къызэриIуагъэмкIэ, икIыгъэ илъэсым нэбгырэ 593-мэ яфэIо-фашIэхэр таксим афигъэцэкIагъ. ДэщэяпIэ зиIэ автобус цIыкIум изещапкIэ уасэхэмрэ ахэм ягъэнэфэнрэ къэралыгъо екIолIакIэ иIэным лъыплъэрэ гъэIорышIапIэм апэрэ илъэсым ыгъэнэфэгъагъэм джыри зэрэтет. Зы километрэр сомэ 11-рэ чапыч 60-кIэ рыпкIушъущт, къызэрэожэщтым такъикъ 15 зыблэкIыкIэ, соми 3-рэ чапыч 70-рэ ыуас.\nIофыгъоу къэуцухэрэм ащыщ социальнэ таксим иIофшIэн уахътэ сэкъатныгъэ зиIэхэр зэремызэгъыхэрэр, ащ зэхъокIыныгъэ фашIыным зэрэкIэдаохэрэр. Пчэдыжьым сыхьатыр 9-м къыщегъэжьагъэу пчыхьэм 6-м нэс Iоф ешIэ, тхьаумафэм ыкIи блыпэм зегъэпсэфы. Зыфаехэр зыгъэпсэфыгъо мафэхэми къыращэкIынхэу ыкIи сыхьатыр 7-м къыщегъэжьагъэу 9-м нэс Iоф ышIэнэу ары. Ау ащ фэдэ зэхъокIыныгъэхэм мылъку тедзэ ящыкIэгъэщт. Сыда пIомэ диспетчерым, водителым, медицинэ сестрам япчъагъэ хэбгъэхъон фае.\nМы Iофыгъохэм язэшIохын къихьащт илъэсым янэплъэгъу итыщт.\nПредыдущая Ягуапэу яIэшIагъэхэр къагъэлъэгъуагъэх\nСледущая ЛъэбэкъушIухэр ашIых